text: La Policia Local intensifica la vigilància dels conductors de patinets elèctrics - Ajuntament de La Llagosta
  Data i hora oficial 15.05.2021 | 17:48
  La Policia Local intensifica la vigilància dels conductors de patinets elèctrics
  La Policia Local està intensificant la vigilància respecte a la conducció de patinets elèctrics a la nostra població. Després d'un primer període en el qual només es va informar als conductors sobre l'entrada en vigor de la nova normativa d'ús d'aquests vehicles, ara ja s'està multant. Fins al 21 de febrer, la Policia Local de la Llagosta havia posat 13 multes a conductors de patinets elèctrics per diferents infraccions. Al mes de gener, en va interposar cinc i, aquest mes de febrer, vuit. En set ocasions, la sanció va ser per portar al vehicle un nombre superior de persones al de les places autoritzades. Tres persones van ser multades per circular per la vorera o zona de vianants. Les altres tres multes van ser per no obeir un senyal d'entrada prohibida per a tota classe de vehicles, per conduir de forma negligent i per fugir del lloc d'un accident sense facilitar les dades.